În cadrul unei întâlniri de joi cu presa, președintele Statului Major Întrunit, generalul Charles Q. Brown, cel mai înalt oficial militar, a declarat că statul american nu a furnizat Israelului tot armamentul pe care acesta l-a solicitat ca ajutor din partea SUA, relatează Agerpres.
Unul dintre motivele pentru care americanii nu au răspuns în totalitate cererii Israelului în materie de armament este faptul că administraţia condusă de preşedintele Joe Biden a fost criticată în repetate rânduri de o parte dintre democraţi pentru sprijinul acordat guvernului de la Ierusalim, potrivit Reuters.
Statele Unite acordă Israelului un ajutor militar anual în valoare de 3,8 miliarde de dolari. În timp ce americanii au accelerat livrarea de muniţii şi apărare antiaeriană către aliaţii lor tradiţionali israelieni, unii democraţi, dar şi grupuri de cetăţeni de origine arabă au criticat aceste acţiuni, susţinând că astfel i se dă statului israelian impresia de impunitate.
Secretarul apărării american, Lloyd Austin, s-a întâlnit săptămâna aceasta la Washington cu omologul său israelian, Yoav Gallant, iar Pentagonul a comunicat că au discutat despre asistenţa de securitate a SUA pentru Israel.
"Deşi îi susţinem cu capacităţi, nu au primit tot ce au cerut", a spus generalul Charles Q. Brown la un eveniment găzduit de Defense Writers Group, asociaţie de presă pentru jurnaliştii specializaţi în domeniul apărării şi al securităţii naţionale. "În parte fiindcă au cerut materiale pe care fie nu avem capacitatea de a le furniza, fie nu dorim să le furnizăm, nu chiar acum", a adăugat cel mai înalt ofițer militar al națiunii și principalul consilier militar al președintelui, al secretarului apărării și al Consiliului Național de Securitate.
Israelul a declanşat o ofensivă în Gaza după ce teroriştii au ucis 1200 de oameni, majoritatea civili israelieni, şi au luat 253 de ostatici, din care o parte se află încă în mâinile Hamas şi ale altor grupări.
Riposta israeliană la atacul din 7 octombrie anul trecut al organizaţiei islamiste Hamas a ucis până acum peste 32.000 de palestinieni în Fâşia Gaza, conform autorităţilor sanitare din acest teritoriu.
Operaţiunile israeliene au generat o opoziţie în cadrul Partidului Democrat condus de Biden, astfel că mii de alegători au votat "neangajat" la scrutinul primar din cadrul partidului pentru alegerile prezidenţiale din noiembrie.